钦定古今图书集成/方舆汇编/职方典/第1485卷 > 《路南州志》
## 钦定古今图书集成/方舆汇编/职方典/第1485卷 > 《路南州志》

香花山　在州西南，形如诰轴，多黑石，极光润。每夏秋之交，毋论晴阴，石光闪烁，俨如隆冬雪霁。八景谓“环山雪霁” ，即此。

三台山　在州之西，离城十馀里，地近宜良，两山拥护，中抽作寺，有大寺、莲峰阁、玉皇阁、云居诸庵在其上。

狮子山　在州之西北，似狮形蹲坐，晴岚环绕，是一旷观也。《八景》谓“狮岭晴岚” ，即此。

文笔山　在板桥西南，文昌宫左峙州治。巴江之水绕其下，出竹子山，文笔锁之。

天生桥山　离城十里，生石成桥，故名“天生桥。” 上履平地，下则悬玲垂笋，百巧焕日，碧水泻其下，人每爱憩，不忍去焉。前有僧空目建寺于其下，有景可观。

宝源山　，在州南五十里。

莫上山　，在州南七十里。

泰来山　，在州南八十里，三山一连，向产铜矿，今废。

龙宝山　，旧产铜矿，今则硐老山空，虽开采，不过残砂而已。

照镜山　在州西北二里。前有池如镜。

休柔山　在州东北十五里。今名“九盘山。” 下有泉，流为休柔溪，南入盘江。

遮日山　在州东南十五里。今名“些亦山。” 札龙山　在州东八十里。峰峦高耸，下有小石，可以炼铜。

照镜泉　在州南

休柔溪　在州南

叠水　在州西南三十里。岩高千仞，瀑布飞流，声如霹雳。每日午，有五色光烛空。

巴盘江　在州东南郭外。发源黑白龙潭，襟带城池，众水会聚，屈曲盘旋，形类巴字，故名。又云“濛川。”

铁池河　在州西三十里。源自陆凉，经宜良至竹子山，会巴盘江尾。

温泉　在民和乡境，村名“贾龙” ，其水温和，有硫磺气。